
En krystallklar morgen i januar skuer jeg plutselig over kanten til et stup. Førti meter under meg 
ser jeg en bred og lysende strand, med det s-formede utløpet til en liten elv. Innenfor står et hav 
av nakne kroner — kronene til store og velfødde løvtrær. For et vakkert utsyn, og for en 
overraskelse. Jeg har kjørt bilen ned til den nå forlatte campingen ved Knatvoldstranda, og 
krysset en for meg hittil ukjent ås, Smedåsen, i håp om å få et glimt av Ertsvika — en bukt som på 
kartet ser mer enn gjennomsnittlig attraktiv ut, men som det ikke går noen åpne veier til. Nå ser 
jeg utover Ertsvika for første gang, og for en perle det er. En sandstrand som må være en av de 
fineste på Hurumlandet, en frodig skog med en liten, meanderende elv, og fri utsikt til de store 
havflatene i Breiangen, som denne dagen er så stille som glitrende snø, og like lyseblå som den 


skyfrie himmelen. 


”Det må kunne la seg gjøre å finne en vei ned dit, tenker jeg,” og følger stupet nordover. Jeg har 
ikke gått langt da jeg til min glede finner en sti som ser ut til å føre ned fra åsen og ned i skogen 
med den lille elva. Den er bratt og isete, men ikke mer enn at en 29-åring fint bør kunne klare å 


ake seg ned den. 


Ti minutter senere står jeg nede i skogen som jeg for ikke så lenge siden så i fugleperspektiv. 
Stedet føles veldig bortgjemt og beskyttet, flankert som det er av de høye bergveggene til 
Smedåsen. En primitiv hytte titter fram mellom de mange slanke, høye stammene. Nedenfor ser 
jeg elva, full av glitrende vann, gå i store svinger gjennom den tette skogen. Jeg forestiller meg at 
jeg befinner meg et sted langt ute i de store skogene i Nord-Amerika, og at hytta foran meg er 
hjemstedet til en eller annen pionér. Så forskjellig er scenen foran meg fra det jeg vanligvis ser 


ved Oslofjorden at det nesten virker sannsynlig at fantasien er virkelig. 


Etter å ha krysset elva fortsetter stien sørover i retning stranda. Den nærmer seg grusveien fra 
Tronstad gård, som er stengt for vanlig biltrafikk, og entrer så skogen igjen, før den kommer ut 


på stranda like ved den flotte, s-formede elvemunningen som jeg så fra åsen over. 


En liten bru krysser elva, som her er stilleflytende og ganske dyp, og på den andre siden ligger 
nok en primitiv hytte, omgitt av flate gressbakker og store oretrær. Liljesymbolet på veggen tyder 
på at den blir eller har vært benyttet av speidere. Vel, et mer idyllisk sted for en speiderhytte er 
det knapt mulig å tenke seg. 


Til høyre for stranda ser jeg klippene som jeg for ikke så lenge siden sto på toppen av. En vegg 
av lysegrå stein, full av rifler og hull, reiser seg nesten loddrett fra sjøen og stiger nærmere femti 
meter til værs. Det må være kalksteinen jeg har lest om i utredningene av naturen på 
Hurumlandet, men aldri har jeg sett den så eksponert og i så monumental form som her i 


Ertsvika. 


På grunn av tidligere turer vet jeg at denne kalksteinen dekker det meste av den sørvestlige delen 
av Hurumlandet. Den finnes ikke ved Tofte eller på Østnestangen, men dekker store deler av 
området mellom Ertsvika og Solfjell. Jeg har imidlertid ikke sett den på Nebba eller ved 
Drammensfjorden. Selv der den ser ut til å dominere skal man dessuten ikke begi seg lange biten 
innover fra kysten før den forsvinner, og den harde, lyserøde Drammensgranitten tar over. 


Haraldstangen er et av eksemplene på dette. 


Informasjon hentet fra Naturbase 


De kalkrike vegetasjonstypene 

har en svært rik blomsterflora, med mange sjeldne 

og hensynskrevende arter, som bl.a. flueblomst 

(rike forekomster), dragehode (rike forekomster), 
grenmarasal, oslosildre (rike forekomster) og liguster. 
Flere sjeldne og uvanlige kystarter forekommer 

nær sin innergrense i Oslofjorden. Enkelte kravstore 
mosearter er også registrert. Den sjeldne lavarten 
Collema multipartitum er funnet på kalkberg i området. 
De strandnære miljøene ser også ut til å ha en 

svært interessant insektfauna. På Fiskertangen ligger 
en skjellsandbanke. Nordøst for Skjøttelvik, ved 
foten av Haraldsfjellet, finnes velutviklet, eldre edelløvskog: 
gråor-askeskog, snelle-askeskog og almlindeskog. 
Disse skogene ble vurdert som lokalt verneverdige 

i forbindelse med verneplan for edelløvskog. 

Eldre edelløvskog finnes dessuten helt nordøst 

i området (alm-lindeskog) og langs bekkene som 
ender ut Delsvika og Salpestø (oreskog). I de vestlige 
delene av Haraldsfjell finnes artsrik skrentflora. 
Barlind opptrer i store forekomster, også utenfor 


eksisterende barlindreservat. 


Kalkfuruskogen har svært rik flora og mange 
interessante, hensynskrevende og sårbare arter, som 
hvit skogfrue, flueblomst, fuglerede, oslosildre, 
fagerrogn, furuvintergrønn og bittergrønn. Vegetasjonen 


synes dog å være fattigere, tørrere og mindre 


urterik enn på Haraldsfjell. Området har gode 
forekomster av barlind. Øst for Korvik finnes et 
større kalksva med unik blomsterflora. Det finnes 
flere høye bergvegger 1 området, med en interessant 
blomsterflora og potensiale for sjeldne lavarter. En 
rekke steder i området er det eldre løvskog eller 
skog med stort innslag av gamle løvtrær. Svartorstrandskogen 
langs Sjøbustranda ble vurdert som 

lokalt verneverdig 1 forbindelse med verneplan for 
edelløvskog. Løvskogen vest i området har gode 
forekomster av lavarten kystnever, som regnes som 
regionalt sårbar. Gammel løvskog med stort innslag 
av lind på kalkrik grann er kjent for å kunne ha en 
svært spesiell flora av marklevende sopp, uten at 
dette er spesielt undersøkt her. Bekken som renner 
ut i Sjøbustranda benyttes av sjøøret. Edelløvskogen 
langs bekken er i ferd med å nå hogstmoden 

alder, med ganske store mengder selvtynnet 


dødt trevirke. 


